Tour de France Femmes
Tour de France Femmes er et cykelløb for kvinder. Det blev i 2022 for første gang afholdt under dette navn, arrangeret af Amaury Sport Organisation (A.S.O.), der også står bag Tour de France. Der blev afholdt et tilsvarende løb, La Grande Boucle Féminine Internationale, fra 1984 til 1989. Det vandt den franske cykelrytter Jeannie Longo i både 1987, 1988 og 1989.
Tour de France Femmes blev i 2022 afholdt fra den 24. juli til den 31. juli. Den samlede strækning var 1035,5 km fordelt på otte etaper. Løbet startede ved Eiffeltårnet i Paris og sluttede på La Super Planche des Belles Filles, og vinderen blev den nederlandske Annemiek van Vleuten (f. 1982), som kørte for Movistar Team Women. I 2022 deltog tre danskere, Emma Norsgaard, Cecilie Uttrup Ludwig og Julie Leth (f. 1992). Cecilie Uttrup Ludwig vandt tredje etape og sluttede på en samlet syvendeplads.
Tour de France Femmes 2023 blev fra 23. til 30. juli 2023 kørt over otte etaper. 22 teams var på startlisten, og to danske ryttere deltog: Cecilie Uttrup Ludwig fra det franske FDJ-SUEZ og Emma Norsgaard fra spanske Movistar. Emma Norsgaard vandt sjette etape. Samlet vinder blev hollandske Demi Vollering (f. 1996) efter at have vundet kongeetapen til Col du Tourmalet. Samlet nr. to blev belgiske Lotte Kopecky (f. 1995) og nr. tre polske Katarzyna Niewiadoma (f. 1994). Uttrup Ludwig blev nr. syv.
I 2024 skal Tour de France Femmes indledes i den hollandske by Rotterdam den 12. august. De tre første etaper skal køres i Holland. Der afsluttes den 18. august.